Акција Луја XIV ујединила је немачке кнежеве изборнике и цара. Луј XIV је очекивао да ће Енглеска под католичким краљем Џејмсом II остати неутрална. Међутим Џејмс II је свргнут 1688, а Вилијам III Орански и Мери II су након Славне револуције постали краљеви Енглеске. Вилијам III Орански је од раније био велики непријатељ Луја XIV, па је увукао Енглеску у Аугзбуршки савез и од тада је тај савез познат по имену Велика алијанса.